ཏེ། དེ་
ཙམ་གྱིས་ནི་འཇུག་པའི་ཆོ་གའི་གོ་རིམ་བསྟན་ནོ། །དེ་ལྟར་སློབ་མ་འཇུག་པ་སྔོན་དུ་
- 319 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
སོང་ནས་དབང་བསྐར་བ་ལས། དེ་ཡང་བུམ་པའི་དབང་ངོ་། །དེ་ལ་ཡང་སློབ་མའི་
དབང་དང་། སློབ་དཔོན་གྱི་ཁྱད་པར་གྱི་དབང་གཉིས་ལས། དང་ལ་བླ་མ་ལ་ཅི་འབྱོར་
བའི་ཡོན་དང་མཎྜལ་ཕུལ་ལ།
བསམ་གྱིས་མི་ཁྱབ་ཅེས་བྱ་བ་ལ་སོགས་པས་གསོལ་བ་
གདབ། དེ་ནས་སློབ་མ་ལ་དཀོན་མཆོག་གསུམ་ལ་སྐྱབས་སུ་འགྲོ་བ་སྦྱིན། ཇི་ལྟར་དུས་
གསུམ་མགོན་པོ་རྣམས་བྱ་བ་ནས་བཟུང་སྟེ། སེམས་ཅན་མྱ་ངན་འདས་ལ་དགོད། །ཅེས་
བྱ་བའི་བར་ལན་གསུམ་གྱིས་སེམས་བསྐྱེད་ཅིང་སྡོམ་པ་འཛིན་དུ་གཞུག
དེ་ནས་སློབ་
མ་དབང་སྟེགས་ལ་རྒྱན་ཐམས་ཅད་ཀྱིས་བརྒྱན་པ་བཞག་ལ། དེ་ནས་ཆུ་ལ་སོགས་པ་
རིག་པའི་དབང་ལྔ་སྦྱིན། དེ་ཡང་བླ་མ་དོན་ཡོད་གྲུབ་པའི་ང་རྒྱལ་དང་ལྡན་པས་ཆུ་
བསྡུས་པའི་རྣམ་རྒྱལ་བུམ་པ། ཅོད་པན་གསར་པ། རྡོ་རྗེ། དྲིལ་བུ། རྡོ་རྗེ་དྲིལ་བུ་གཉིས་
ཀ་སྟེ། དབང་རྫས་ལྔ་མི་དམིགས་ཏེ་སྟོང་པ་ལས། ཧཱུྃ། ཧཱུཾ། ཛཱི། ཁཾ། ཨོྃ་རྣམས་ལས། རྡོ་རྗེ།
རིན་པོ་ཆེ། པདྨ། སྣ་ཚོགས་རྡོ་རྗེ། འཁོར་ལོ་ལྔར་བསྐྱེད་ལ། དེ་ལ་ཡང་ས་བོན་སོ་སོས་
མཚན་པ། དེ་དག་ལས་རིགས་ལྔ་སོ་སོར་བསྐྱེད་དེ། ས་བོན་དང་ཕྱག་མཚན་དང་སྐུ་
རྫོགས་པ་ཆོ་ག་གསུམ་གྱིས་བསྐྱེད་པ་ཡིན་ནོ། །དེ་ནས་མི་བསྐྱོད་པ་ལ་སོགས་པའི་ལྷ་
རྣམས་འོད་དུ་ཞུ་བ་ལས་བུམ་པའི་ཆུ་ལ་སོགས་པ་སོ་སོའི་དབང་རྫས་སུ་གྱུར་པར་བསམས་
ཏེ་རྫས་བྱིན་གྱིས་བརླབ་བོ། །དེ་ནས་རང་སྔགས་བརྗོད་ཅིང་བུམ་པའི་ཆུས་བཀྲུ་བ་
ནས་བཟུང་སྟེ། རྡོ་རྗེ་དྲིལ་བུ་མགོར་བཞག་པ་ནས། ལྷ་གང་ལ་ཕོག་པའི་མིང་ལ་དྲས་
ཏེ་སྔགས་བརྗོད་པའི་མཐར་མིང་གདགས་སོ། །དེ་ནས་མི་བསྐྱོད་པ་ལ་སོགས་པའི་ལྷའི་
ང་རྒྱལ་འཛིན་དུ་གཞུག་གོ །དེ་ནས་མཆོད་པ་ལྔ་ལྔའི་མཆོད་པས་མཆོད་ནས། ཕུང་པོ་
དང་ཉོན་མོངས་པའི་དྲི་མ་གང་དག་པ་དང་། ཡེ་ཤེས་དང་། དེ་བཞིན་གཤེགས་པ་
གང་གི་ངོ་བོར་བྱིན་གྱིས་བརླབ་པ་ཡང་བསྟན་ཏེ། དེ་དག་ནི་རིག་པའི་དབང་ལྔ་བསྐུར་
བའོ། །ཆོ་ག་འདིའི་གཞུང་གི་སྐབས་འདིར་བརྟུལ་ཞུགས་སྦྱིན་པར་མི་བཞེད། རིག་པའི་
- 320 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
དབང་གི་མཐའ་རྟེན་གསུམ་དུ་བཞེད་དེ། གསང་སྔགས་ཡི་གེ་བཅུ་པའི་ལུང་སྦྱིན་ཞིང་།
རིག་སྔགས་གཏད་པ་དང་། ལུང་བསྟན་པ་དང་། དབུགས་དབྱུང་བ་སྦྱིན་པའོ། །དེ་ལ་
དང་པོ་ནི། ཆོ་གའི་གོ་རིམ་ནི་འདི་ཡིན་ཏེ། སློབ་མས་མེ་ཏོག་གི་ཕྲེང་བ་ལག་ཏུ་བཟུང་
སྟེ། ཡི་གེ་བཅུ་པ་ལན་གསུམ་དུ་བླ་མའི་རྗེས་སུ་བཟླས་པ་བྱས་ལ། དེ་ནས་བླ་མ་ལ་མེ་
ཏོག་ཕུལ་ཏེ། བླ་མས་ཚིགས་སུ་བཅད་པ་དང་བཅས་པས། སློབ་མའི་མགོར་མེ་ཏོག་
བཞག་ལ་བྱིན་རླབས་བསྒོ་བའོ། །སློབ་མས་ཀྱང་ཚུལ་བཞིན་དུ་བསྒྲུབ་པར་ཁས་བླང་ངོ་། །
དེ་ནས་རིག་སྔགས་གཏད་པའི་ཆོ་ག་དངོས་ནི། བླ་མས་དབུ་རྒྱན་དང་། སྟོད་གཡོགས་
ལ་སོགས་པ་རྒྱན་ཐམས་ཅད་ཀྱང་སྦྱིན་ནོ། །ཨོཾ་བཛྲ་ས་མ་ཡ་སྟཱཾ་ཨ་བྷི་ཥེཉྩ་མཱཾ། ཞེས་ཀྱང་
བརྗོད་པར་བྱའོ། །དེ་ནས་ཨོཾ་རཀྵ་ཞེས་བྱ་བ་ལ་སོགས་པས་སློབ་མ་དེ་བསྲུངས་ལ། བུ་
ཁྱོད་ལ་རིག་སྔགས་འདི་རྗེས་སུ་གཏད་གྱི་ཁྱོད་ཀྱིས་རྫོགས་པའི་བྱང་ཆུབ་མ་ཐོབ་ཀྱི་བར་
དུ་རིག་སྔགས་འདིའི་གཟི་བརྗིད་དང་བྱིན་རླབས་ཉམས་པར་མ་བྱེད་ཅིག་ཅེས་བསྒོ་ལ།
དེ་ནས་གསང་མཚན་གྱིས་ལུང་བསྟན་ཅིང་། བདུད་བཞི་ལས་རྒྱལ་བར་དབུགས་དབྱུང་།
དེ་དག་ནི་སློབ་མའི་དབང་ངོ་། །དབང་དེ་དག་ཐོབ་པའི་སྟེང་དུ། ཁྱད་པར་རྡོ་རྗེ་སློབ་
དཔོན་གྱི་དབང་ཐོབ་པར་འདོད་ན། བླ་མ་ལ་མཎྜལ་དང་ཡོན་དབུལ། ཚིགས་སུ་
བཅད་པ་གཅིག་གིས་གསོལ་བ་གདབ། དབང་སྟེགས་ཀྱི་སྟེང་དུ་རིན་པོ་ཆེའི་ཁྲི་བརྩིགས།
དེར་སློབ་མ་རྒྱན་ཐམས་ཅད་ཀྱིས་བརྒྱན་པ་བཞག་ལ། ལས་ཐམས་ཅད་པའི་བུམ་པས་
ཅུང་ཟད་བསང་། སྔར་སློབ་མའི་དབང་དུས་བར་ཆོད་པ་ཡིན་ན། རིག་པའི་དབང་ལྔ་
སྔ་མ་བཞིན་དུ་བསྐུར། འབྲེལ་བ་ཅན་དུ་ཡིན་ན་མི་དགོས། དེ་ནས་རྒྱུད་སྡེ་གཞན་དང་
འདྲ་བར་དམ་ཚིག་གསུམ་སྦྱིན། དོན་ཡོད་གྲུབ་པའམ་སྒྲོལ་མའི་ང་རྒྱལ་འཛིན་དུ་གཞུག
ཡང་ཆུ་རང་གི་དབང་བསྐུར། དེ་ནས་རྡོ་རྗེ་སློབ་དཔོན་གྱི་དབང་གི་མཐའ་རྟེན་དུ།
- 321 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
གླེགས་བམ་བྱིན་ཏེ་ཆོས་ཀྱི་འཁོར་ལོ་བསྐོར་བར་རྗེས་སུ་གནང་བ་སྦྱིན། དེ་ནས་ལྷ་མཆོད་
པ་རྗེས་སུ་གནང་བའི་ཕྱིར། སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྒྲོལ་
མ་དོན་གྲུབ་ཀྱི་རྣམ་པར་སྤྱན་དྲངས་ལ་སློབ་མའི་སྤྱི་གཙུག་ནས་བསྟིམ། དེ་ནས་བུམ་
ཆུས་དབང་བསྐུར་ལ། རིགས་ལྔའི་དབུ་རྒྱན་བསམ། དེ་ནས་འདོད་ཡོན་ལྔས་བདག་
ཉིད་ལ་མཆོད་པར་གནང་བ་སྦྱིན་ནོ། །དེ་ནས་ཞེན་པ་མེད་པའི་ཚུལ་གྱིས་སེམས་ཅན་
གྱི་དོན་བྱེད་པའི་རྗེས་སུ་གནང་བ་སྦྱིན་ཏེ། དེ་ཙམ་གྱི་ནི་སློབ་དཔོན་གྱི་དབང་ངོ་། །
འདིས་ནི་རྡུལ་ཚོན་གྱི་དཀྱིལ་འཁོར་དུ་ཞུགས་ཤིང་དེར་བུམ་པའི་དབང་ཚུལ་བཞིན་
ཐོབ་ནས་ཉོན་མོངས་པའི་སྒྲིབ་པའི་བག་ཆགས་བསྲབས་ཏེ། ས་དང་པོ་ནས་བརྒྱད་པའི་
བར་ཐོབ་པར་བྱས་ཤིང་ལས་དང་པོའི་དུས་སུ་ནི་ངན་སོང་དུ་མི་ལྡོག་ལ། ས་དང་པོ་ནས་
བརྒྱད་པའི་བར་ཡང་དབང་འདི་ཐོབ་ན་ཐེག་པ་འོག་མར་ཡང་མི་ལྡོག་ཅེས་ཕན་ཡོན་
བཤད་དོ། །དབང་དང་པོའོ།། །།
དེ་ནས་གསང་བའི་དབང་ནི། བླ་མ་ལ་མཎྜལ་དང་ཡོན་དབུལ་ཞིང་། དུས་སྔ་མ་
ནས་ཡང་ནས་ཡང་དུ་གསང་དབང་ནོད་པར་ཞུ་བ་འབུལ། དེ་ནས་རྡོ་རྗེ་སློབ་དཔོན
གྱི་དབང་གི་རྗེས་ཉིད་ལ་ཡང་མཎྜལ་དང་ཡོན་དབུལ་ཏེ། ཚོགས་ཀྱི་ལོངས་སྤྱོད་དང་
བཅས་པར་ལེགས་པར་བརྟགས་པའི་རིག་མ་ཡང་བླ་མ་ལ་དབུལ། དེ་ནས་གསོལ་བ་
གདབ་པ་ནི། སློབ་དཔོན་ཁྱོད་ནི་དགོངས་སུ་གསོལ། །ཞེས་བྱ་བ་ལ་སོགས་པ་ཚིགས་སུ་
བཅད་པ་གཅིག་གིས་ལན་གསུམ་དུ་གསོལ་བ་གདབ་པ་སྟེ། ཆོ་ག་དང་པོའོ།། །།
དེ་ནས་གསང་སྤྱོད་ཐབས་དང་ལྡན་པ་ཞེས་བྱ་བ་ལ་སོགས་པའི་ཚིགས་སུ་བཅད་
པ་གཅིག་གིས་རྟོག་པ་མེད་པར་གསང་བའི་དབང་ནོད་ནུས་སམ་ཞེས་ལན་གཅིག་
གམ་གསུམ་གྱིས་དྲི་སྟེ། ཆོ་ག་གཉིས་པའོ།། །།
དེ་ནས་ཡང་སློབ་དཔོན་ཁྱོད་ཅེས་བྱ་བ་ལ་སོགས་པའི་ཚིགས་སུ་བཅད་པ་ཕྱེད་
- 322 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
དང་གཉིས་ཀྱིས་གསང་བའི་དབང་མྱུར་དུ་སྩོལ་ཅིག་ཅེས་སློབ་མས་གསོལ་བ་གདབ་པ་
ཆོ་ག་གསུམ་པའོ།། །།
དེ་ནས་གསང་བའི་དབང་གི་རྫས་བསྒྲུབ་པར་བྱ་སྟེ། བླ་མ་དང་། ཕྱག་རྒྱ་འདུ་ཤེས་
སུམ་ལྡན་གྱི་བྱིན་གྱིས་བརླབས་ལ་སྙོམས་པར་ཞུགས་པ་ལས། ཏིང་ངེ་འཛིན་གྱིས་དེ་
བཞིན་གཤེགས་པ་ཐམས་ཅད་སྐད་ཅིག་ལ་བྱོན། སྤྱི་གཙུག་ཚངས་སྒོ་ནས་ཞུགས་ནས་
འོད་དུ་ཞུ་བའི་བྱང་སེམས་ཡུལ་གྱི་མཁར་དབབ་བོ། །དེ་ནས་གཞན་ཡང་དབུས་སུ་
ཞེས་བྱ་བ་ནས། ཕབ་ནས་མཚན་ལྡན་བླུགས་པར་བྱ། །ཞེས་བྱ་བའི་བར་གྱིས་བསྟན་ཏེ།
ཆོ་ག་བཞི་པའོ།། །།
དེ་ནས་སློབ་མའི་གདོང་གཡོགས་བཅིང་ཞིང་འོད་དཔག་ཏུ་མེད་པར་སྐད་ཅིག་
གིས་བསམ། ཡུམ་གྱི་མཁའི་བྱང་ཆུབ་ཀྱི་སེམས་ལྕེ་ལ་བྱིན་ཏེ། དཔའ་བོ་རྣལ་འབྱོར་མ་
ཀུན་ཞེས་བྱ་བའི་ཚིགས་སུ་བཅད་པ་གཅིག་བརྗོད་ཅིང་། བྱང་ཆུབ་ཀྱི་སེམས་དེ་ཉ་
ཕྱིས་ལ་སོགས་པར་བཞག་ལ་མཐེབ་སྲིན་གྱིས་སྦྱིན་པའམ། ཡང་ན་ལྕེ་ཉིད་ཀྱིས་བླང་
བར་བྱའོ། །རྫས་སྦྱིན་པ་སྟེ་ཆོ་ག་ལྔ་པའོ།། །
དེ་ནས་གསང་དབང་མཆོག་ནོད་ཅིང་ཐོབ་པར་བསྟན་པ་ནི། སློབ་མས་ཨ་ཧོ་སུ་
ཁ་ཞེས་བརྗོད་དོ། །ཡང་བླ་མ་ལ་གསོལ་བ་བཏབ་ལ། གཟུང་འཛིན་གྱི་རྣམ་པར་རྟོག་
པ་རགས་རིམ་ཐམས་ཅད་དག རླུང་བཅུ་ལ་ཡང་དབང་ཐོབ་ལ། ས་བཅུ་པ་དང་བཅུ་
གཅིག་པ་ཐོབ་པའི་བག་ཆགས་ཡང་བཞག་གོ་ཞེས་ཕན་ཡོན་བསྟན་ཏེ། ཆོ་ག་དྲུག་
པའོ།། །།
དེ་ནས་སློབ་མས་བླ་མ་ལ་ཕྱག་བྱ་བ་ལ་སོགས་པ་རྗེས་ཀྱི་བྱ་བ་ཡང་ཤེས་པར་བྱའོ། །
གསང་བའི་དབང་ངོ་།། །།
- 323 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
དེ་ནས་ཤེས་རབ་ཡེ་ཤེས་ཀྱི་དབང་ནི། ཡང་བླ་མ་ལ་མཎྜལ་སྔོན་དུ་འགྲོ་བའི་རྐྱེན་
གྱིས་ཡོན་ཕུལ་ལ། སྔར་གསང་དབང་སྐབས་སུ་བརྗོད་པའི་ཚིགས་སུ་བཅད་པ་གཅིག་
གིས་ལན་གསུམ་དུ་གསོལ་བ་གདབ་བོ། །སློབ་མའི་ཆོ་ག་བྱ་བ་དང་པོའོ།། །།
དེ་ནས་བླ་མས་སྔར་གསང་དབང་གི་རིག་མ་དེ་ཉིད་དྲི་ཞིམ་པོའི་ཆུས་ལེགས་པར་
ཁྲུས་བྱས་ལ་བདུད་རྩི་ལྔས་བྱུགས་ལ་རྒྱན་ཐམས་ཅད་ཀྱིས་བརྒྱན་ལ། ལྷ་མོ་འདི་ནི་ཞེས་
བྱ་བ་ལ་སོགས་པ་ཚིགས་སུ་བཅད་པ་གཅིག་གིས་རིག་མའི་ལག་པ་གཡོན་པ་སློབ་མའི་
ལག་པ་གཡས་པར་གཏད་དེ། བླ་མའི་བྱ་བ་ཤེས་རབ་མ་གཏད་པའི་དབང་སྟེ། ཆོ་ག་
གཉིས་པའོ།། །།
དེ་ནས་རིག་མ་དེས་སློབ་མ་ལ་དམ་ཚིག་དང་སྡོམ་པ་བསྲུང་ནུས་སམ་ཞེས་དྲི་ཞིང་།
སློབ་མས་ཀྱང་ལན་བྱ་བ་ཐབས་དང་ཤེས་རབ་སྟེ། ཆོ་ག་གསུམ་པའོ།། །།
དེ་ནས་བླ་མས་གཉིས་ཀ་ལ་འདུ་ཤེས་གསུམ་གསུམ་གྱིས་བྱིན་གྱིས་བརླབ་པ་སོ་སོར་
ཡང་བྱེད་དུ་གཞུག དེ་ནས་རླུང་སྦྱང་བ་སྔོན་དུ་སོང་བས། སྐད་ཅིག་གིས་ཐབས་དང་
ཤེས་རབ་སྙོམས་པར་ཞུགས་པ་ལས། དེ་བཞིན་གཤེགས་པ་ཐམས་ཅད་ཚངས་སྒོ་ནས་
ཞུགས་ཏེ། དེ་ཉིད་འོད་དུ་ཞུ་ནས་རིམ་གྱིས་ཕབ་ཅིང་ཐབས་ཤེས་རབ་མ་ལ་འཁྱུད་པ་
ལ་སོགས་པ་ལ་ཡུན་རིང་དུ་བདེ་བ་མྱོང་བར་བྱའོ། །དེ་ནས་ཡུམ་གྱི་རྩ་བཙལ་ཞིང
སྙོམས་འཇུག་གི་རྩ་དྲུད་པས་བདེ་བ་ཆེན་པོའི་ཏིང་ངེ་འཛིན་བསྐྱེད་ཅིང་ཐིག་ལེ་གནས་
དམའ་མོར་ཕབ་ལ་སྤ་ར་ཎ་ཕཊ་ཅེས་ངག་ཏུ་བརྗོད་པས་ཡུམ་གྱི་མཁར་ཐིག་ལེ་འཕང་
ངོ་། །དེ་ནས་རྡོ་རྗེའི་ལྟེ་བར་སིད་ཅེས་བྱ་བའི་སྒྲ་གྲག་པར་བསམ་ཞིང་ཐིག་ལེ་ཐམས་
ཅད་དྲང་ངོ་། །དེ་དག་ནི་ཡུན་རིང་པོར་གོམས་པར་བྱ་ཞིང་ཐིག་ལེ་དང་བདེ་བ་ལ་
དབང་ཐོབ་པར་བྱ་བ་གཅེས་ཏེ་ཡེ་ཤེས་བདེ་བ་ཆེན་པོའི་དབང་ངོ་། །དེ་ཡང་གཞུང་
ལས། ཐབས་དང་ཤེས་རབ་གཡས་དང་གཡོན། །ཞེས་བྱ་བ་ནས། གཉིས་མེད་ཡེ་ཤེས་
- 324 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
གསལ་བར་འགྱུར། །ཞེས་བྱ་བའི་བར་གྱིས་བསྟན་ཏེ་ཉམས་མྱོང་སྐྱེད་པའི་ཆོ་ག་སྟེ་
བཞི་པའོ།། །།
དེ་ནས་དབང་རྫས་དེ་དང་རྗེས་སུ་མཐུན་པའི་གནང་བ་བྱིན་ཏེ། ཤེས་རབ་མ་ཡི་
རྐང་པ་གཡོན། །ཞེས་བྱ་བ་ནས། རྟག་ཏུ་རྨི་ལམ་བཞིན་དུ་བྱོས། །ཞེས་བྱ་བའི་བར་གྱིས་
བསྟན་ཏེ་ཆོ་ག་ལྔ་པའོ།། །།
དེ་ནས་བླ་མ་དེས་འདི་ཤེས་རབ་ཡེ་ཤེས་ཀྱི་དབང་ཡིན་ལ། དེས་ཤེས་བྱའི་སྒྲིབ་
པ་སྤང་ནུས་པ་དང་། ས་བཅུ་གསུམ་པའི་སྐུ་གསུམ་པའི་འབྲས་བུ་ཐོབ་པ་ཡིན་ནོ། །ཞེས་
ཕན་ཡོན་ཡང་བསྟན་ནོ། །ཆོ་གའི་ལུགས་གཅིག་གིས་སྐབས་འདིར་ལུང་བསྟན་པ་དང་།
ཁྱད་པར་གྱི་རྗེས་གནང་བྱ་བ་དང་ཚུལ་གཅིག་ཡིན་ནོ། །འདི་ནི་ཤེས་རབ་ཡེ་ཤེས་ཞེས་
བྱ་བ་ལ་སོགས་པས་བསྟན་ཏེ་ཆོ་ག་དྲུག་པའོ། །ཤེས་རབ་ཡེ་ཤེས་སོ།། །།
དེ་ནས་བཞི་པ་ནི། མཎྜལ་དང་། ཡོན་དང་། གསོལ་བ་གདབ་པ་ནི། གསུམ་པ་ལ་
ལྟོས་པས་མི་དགོས་གསུང་། བཞི་པ་དངོས་ནི་དབང་བདེ་བའི་རྒྱུན་བསྒོམ་པ་རླུང་དང་
ཐིག་ལེ་གཟུང་བའི་མན་ངག་ཀྱང་བསྟན་ཅིང་། ཡེ་ཤེས་འདི་ནི་ཆེས་ཕྲ་ཞིང་། །ཞེས་བྱ་
བ་ལ་སོགས་པའི་ཚིགས་སུ་བཅད་པ་བརྗོད་ཅིང་། གསུམ་པ་ཉམས་སུ་མྱོང་བ་དེ་ཉིད་
སངས་རྒྱས་ཀྱི་ཆོས་ཀྱི་སྐུ་དེ་དང་ཡང་དབྱེར་མེད་པ་ཡིན་པས་ཁྱོད་ཀྱིས་རྟག་ཏུ་སྐྱོངས་
ཤིག ཅེས་བྱ་བ་ནི་དབང་བཞི་པའོ།། །།
དེ་ཡང་བཞི་པ་དེ་ཉིད་ཀྱི་དབང་བླ་མའི་ཞལ་ལས་ཤེས་པར་འགྱུར་ཞེས་བྱ་བས་
བསྟན་ཏེ། ཆོ་ག་དང་པོའོ།། །།
དེ་ནས་རྗེས་ཀྱི་བྱ་བ་ནི། དཀྱིལ་འཁོར་གྱི་འཁོར་ལོ་ལ་མཆོད་པ་དང་། ལས་ཀྱི
ལྷག་ཆད་ཁ་བསྐང་ཕྱིར་ཡི་གེ་བརྒྱ་པ་བརྗོད་པ་དང་། དཔའ་བོ་དང་རྣལ་འབྱོར་མ་
- 325 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
རྣམས་ཚོགས་ཀྱིས་མཉེས་པར་བྱ་བ་དང་། ཕྱོགས་སྐྱོང་རྣམས་གཏོར་མས་ཚིམ་པར་
བྱས་ལ། བླ་མའི་ཞབས་ལ་ཕྱག་འཚལ་བ་ལ་སོགས་བསྟན་ཏེ། ཆོ་ག་གཉིས་པའོ།། །།
འདི་ཡང་གཞུང་ལས། རྗེས་ཀྱི་བྱ་བའི་ཆོ་ག་ནི། །ཞེས་བྱ་བ་ལ་སོགས་པས་བསྟན་
ཏོ། །དེ་ནས་བླ་མས་དབང་བཞི་པ་འདིས་དྲི་མ་གང་དག་པ་དང་། འབྲས་བུ་གང་ཐོབ་
པ་དབང་གསུམ་པ་དང་འདྲའོ། །ཞེས་བསྟན་ཅིང་། ཁྱོད་ཀྱིས་སྲོག་ཆགས་གསད་པར་
བྱ། །ཞེས་བྱ་བ་ལ་སོགས་པ་རྒྱལ་བས་དགོངས་ཏེ་གསུངས་པའི་དམ་ཚིག་བཞི་ཡང་
ཐུན་མོང་དུ་བསྟན་ཏེ་ཆོ་ག་གསུམ་པའོ།། །།
དེ་ནས་གཞན་དུ་གསུངས་པའི་དམ་ཚིག་རྣམས་ལ་བསླབ་པར་བྱ་ཞེས་པས་བསྟན་
ཏོ། །དེ་ནས་སྔར་གྱི་རྡུལ་ཚོན་གྱི་ཡེ་ཤེས་པ་གཤེགས། དམ་ཚིག་པ་བདག་ལ་བསྡུ། རྡུལ་
ཚོན་སྔ་མ་རྣམས་བསྡུས་ལ་མཆོད་པ་བྱས་ལ། ལས་ཀྱི་ཐིག་རྗེས་མི་མངོན་པར་བྱའོ། །དེ
ནས་དམན་པ་ཆུ་བོར་གཤེགས་སུ་གསོལ་ཏེ། ཆོ་ག་བཞི་པའོ།། །།
འདི་ནི་བླ་མའི་ཞལ་ལས་ཤེས་པར་བྱ་བ་ཡིན་པས། གཞུང་ལས་ནི་གྲུབ་པ་མེད་དོ། །
དབང་གི་ཆོ་ག་ཐོ་ཙམ་ཕྱོགས་གཅིག་ཏུ་བསྡེབས་ཏེ་བསྟན་པ།
དབང་གི་མངོན་རྟོགས་
འདི་ས་སྐྱ་པ་ཆེན་པོས་མཛད་དོ། །དགུ་པ་དབང་བསྐུར་བའི་མན་ངག་གོ །སྒྲུབ་ཐབས་
རྣམས་ཀྱི་ཡིག་སྣ། ལས་ཚོགས་རྣམས་ཀྱི་ཡིག་སྣ། ཕྱག་འཚལ་ཉི་ཤུ་རྩ་གཅིག་པའི་ཆོ་ག
དབང་གི་མངོན་རྟོགས་དང་། སྤྱིར་ཆོས་ཚན་པ་ལྔ་མཆིས། རྗེ་བཙུན་ས་སྐྱ་པའི་ཞལ་
གདམས། བཤེས་གཉེན་གྱིས་ཡི་གེར་བཀོད་པ། ཨི་ཐི།། །།
- 326 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།